Tisztelt HumVi XML Fejlesztők!

Dr. Vargha Márta korábbi levelét egészíteném ki némi (főleg technikai) információval, hogy a labor vagy víziközmű információs rendszerből való xml előállítás megvalósítható legyen. Elsőként újra hangsúlyoznám, hogy egy-két új adattól eltekintve ugyanannyi információt kell eljuttatni, mint eddig, ugyanolyan gyakorisággal, csak más, kötöttebb, géppel ellenőrizhető formátumban.

Az eddigi excel táblázatban szolgáltatott adatokhoz képest a két olyan információ van, amit eddig nem kellett küldeni. Egyik az **alsó méréshatár**, melyet paraméterenként küldeni kell. A méréshatár alatti értékeknél a küldött érték egységesen "**MHA**" lesz a jövőben. A másik ilyen információ (kizárólag az ivóvíz modulban) pedig **a határérték túllépésekhez kapcsolódó információk**, annak EU-s kódjai, mely paraméterenként több is lehet (mind túllépés ok, mind beavatkozás mód). A paraméterek és azok mértékegységei eddig implicit az excel oszlopaiban szerepeltek, ezen túl pedig konkrét kódként kell átadni őket.

Az xml-t be lehet küldeni a túllépési információk nélkül is, de a hatóságnak nem adható át validálásra ezek kitöltése nélkül. A kitöltésre a HumVi felületén is lehetőség lesz.

Mintarögzítés/beküldés módjai:

a) kézi rögzítés HumVi felületén

b) xml feltöltés kézzel, egyenként

c) zippelt xml állomány feltöltés kézzel (sok xml esetén)

d) xml feltöltés, továbbadás hatóságnak webszervízen keresztül

Mindegyik esetben az adatbeküldőnek (legyen az üzemeltető vagy labor) regisztrálnia kell a HumVi szakrendszerbe, ennek pontos folyamata, illetve a webszolgáltatások elérésének és a feltöltés pontos módja a későbbiek során kerül ismertetésre.

Az xml leírás és a kódtárak mind a négy HumVi modulba (ivóvíz, ásvány-és gyógyvíz, természetes fürdő, medencés fürdő) való mintarögzítést lehetővé teszik, a kódtárak egy részénél a P1-es attribútumot szűrve a modulkóddal (melybe a minta küldésre kerül) adódik a pontos használható kódlista. A KR000-ás kódtár csak azt a célt szolgálja, hogy leírja szövegesen az egyes kódtárak tartalmát, az attribútumok jelentését. A kódtárak kismértékben még változhatnak bővülhetnek. Mindegyik kódtár tétel érvényesség –tól, -ig dátummal rendelkezik, a mintavétel napján érvényes tételek használhatóak a beküldéskor.

A minták a feltöltést követően megjelennek HumVi felületén („Rögzítve” státusz), paraméterenként és minta szinten is minősítve lesznek, valamint mindaddig szerkeszthetőek maradnak (akár törölhetőek is), amíg a hatóságnak átadásra nem kerülnek (átadás előtt a hatóság a tételeket nem látja). Az átadást követően („Validálandó” státusz) az illetékes hatóságnál megjelennek az újonnan beküldött minták, aki azokhoz megjegyzést fűzhet, eseményhez kapcsolhat, továbbadhatja a központba („Ellenőrzött” státusz), vagy visszadobhatja azt az üzemeltetőnek (újra „Rögzítve” státusz).

Mellékletek:

1. az xml validálásához szükséges xsd (korábban elküldésre került, azóta van benne pontosítás)

2. xml "humán" által olvashatóbb leírása, excel formátumban, az xml-ben használható egységes kódokkal (excel „kódtárak” füle)

3. két példa

4. KSH kódokat és településrészeket tartalmazó, KSH által szolgáltatott (2008-as) táblázat az eseti mintavételi helyek jelentéséhez (ezek nem kerület beemelésre a kódtárak közé, de logikailag ezek az információk is odatartoznak, azonban ennek karbantartása, esetleges frissítése adatbeküldő feladata)

Budapest, 2014.11.02